CELEX: 32018D1490
Language: lt
Date: 2018-10-02 00:00:00
Title: 2018 m. spalio 2 d. Tarybos įgyvendinimo sprendimas (ES) 2018/1490, kuriuo Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

8.10.2018   
               
               
                  LT
               
               
                  Europos Sąjungos oficialusis leidinys
               
               
                  L 252/38
               
            
         TARYBOS ĮGYVENDINIMO SPRENDIMAS (ES) 2018/1490
         2018 m. spalio 2 d.
         kuriuo Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal Direktyvos 2006/112/EB 287 straipsnio 12 punktą Vengrija nuo pridėtinės vertės mokesčio (PVM) gali atleisti apmokestinamuosius asmenis, kurių metinė apyvarta yra ne didesnė kaip 35 000 EUR, apskaičiuota nacionaline valiuta pagal jos įstojimo dieną galiojusį valiutos keitimo kursą;
                  
               
                     (2)
                  
                  
                     raštu, kurį Komisija užregistravo 2017 m. lapkričio 13 d., Vengrija paprašė leidimo nustatyti specialią priemonę, kuria nukrypstama nuo Direktyvos 2006/112/EB 287 straipsnio 12 punkto, padidinant atleidimo nuo PVM ribą iki 48 000 EUR. Taikant tą specialią priemonę, tie apmokestinamieji asmenys būtų atleidžiami nuo tam tikrų arba visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
                  
               
                     (3)
                  
                  
                     didesnė riba, taikant Direktyvos 2006/112/EB 281–294 straipsniuose nustatytą specialią smulkaus verslo įmonėms skirtą schemą, yra supaprastinimo priemonė, nes gali labai sumažinti mažųjų įmonių PVM prievoles;
                  
               
                     (4)
                  
                  
                     remdamasi Direktyvos 2006/112/EB 395 straipsnio 2 dalies antra pastraipa, Komisija 2018 m. vasario 6 d. raštu perdavė kitoms valstybėms narėms Vengrijos prašymą. 2018 m. vasario 7 d. raštu Komisija informavo Vengriją, kad turi visą būtiną informaciją prašymui apsvarstyti;
                  
               
                     (5)
                  
                  
                     prašoma speciali priemonė atitinka 2008 m. birželio 25 d. Komisijos komunikate „Visų pirma galvokime apie mažuosius“. Europos iniciatyva „Small Business Act“ nurodytus politikos tikslus;
                  
               
                     (6)
                  
                  
                     atsižvelgiantį tai, kad dėl padidintos ribos sumažėtų mažųjų įmonių PVM prievolės, taigi ir joms tenkanti administracinė našta bei reikalavimų laikymosi sąnaudos, Vengrijai turėtų būti leista specialią priemonę taikyti ribotu laikotarpiu. Speciali smulkaus verslo įmonėms skirta schema nėra privaloma, todėl apmokestinamieji asmenys toliau turėtų turėti galimybę rinktis įprastines PVM procedūras;
                  
               
                     (7)
                  
                  
                     kadangi Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos yra peržiūrimi, gali būti, kad direktyva, kuria iš dalies keičiami tie straipsniai, nustatydama datą, nuo kurios valstybės narės turi taikyti nacionalines nuostatas, įsigalios anksčiau nei baigsis nukrypti leidžiančių nuostatų galiojimo laikotarpis, t. y. 2021 m. gruodžio 31 d. Jei taip nutiktų, šis sprendimas turėtų būti nebetaikomas;
                  
               
                     (8)
                  
                  
                     remiantis Vengrijos pateikta informacija, speciali priemonė turės nežymų poveikį bendrai Vengrijos galutinio vartojimo etape surenkamų mokesčių pajamų sumai;
                  
               
                     (9)
                  
                  
                     speciali priemonė nedaro poveikio Sąjungos nuosaviems ištekliams, gaunamiems iš PVM, nes Vengrija apskaičiuos kompensaciją pagal Tarybos reglamento (EEB, Euratomas) Nr. 1553/89 (2) 6 straipsnį,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 287 straipsnio 12 punkto, Vengrijai leidžiama nuo PVM atleisti apmokestinamuosius asmenis, kurių metinė apyvarta neviršija 48 000 EUR lygiavertės sumos nacionaline valiuta pagal jos įstojimo dienos valiutos konvertavimo kursą.
         
         
            2 straipsnis
            Šis sprendimas įsigalioja pranešimo apie jį dieną.
            Šis sprendimas taikomas nuo 2019 m. sausio 1 d. iki ankstesnės iš šių dviejų datų:
            
                        a)
                     
                     
                        2021 m. gruodžio 31 d.;
                     
                  
                        b)
                     
                     
                        datos, nuo kurios valstybės narės turi taikyti nacionalines nuostatas, kurias jos turi priimti, jei būtų priimta direktyva, kuria iš dalies keičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos.
                     
                  
         
            3 straipsnis
            Šis sprendimas skirtas Vengrijai.
         
         
            Priimta Liuksemburge 2018 m. spalio 2 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL L 347, 2006 12 11, p. 1.
         
            (2)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).